Kima na kiangazi
Language: Swahili | Genre: Creative_writing

﻿Kima na  kiangazi 

Hapo kale kiangazi  kilienea nchi nzima. Miti  ilisinyaa. Mito ilikauka.  Watu na mifugo wakakosa  maji na chakula.  Walikonda sana. 
Kima wengi walioishi  milimani walikufa kwa  njaa.  Siku moja, Kima mmoja  wa kike alitaka kutafuta  suluhu. Alienda kutafuta  sehemu isiyo na kiangazi.  
Alisafiri kwa siku nyingi.  Alipita vichaka, akapanda  milima na kuvuka  mabonde. 
Hatimaye, Kima huyo  alifika mahali palipoitwa  Tirkol.  
Alipata matunda aina  nyingi na mto uliobubujika  maji.  Alifurahi sana. 
Kima yule alipiga kambi  hapo. Alikula matunda  mengi. Akanona na  kumetameta.  Kwa furaha, aliogelea  mtoni kila siku.  
Baada ya muda, aliamua  kurudi milimani. Alitaka  kujua walionusurika na  athari za kiangazi.  Alibeba matunda mengi  akipitia njia aliyoitumia  awali. 
Alipofika milimani, kima  walionusurika walimlaki. 
Kila mmoja wao aliyataka  yale matunda aliyoyaleta.  Walimwuliza, "Ni sehemu  gani iliyo nzuri hivi?  Tupeleke pia nasi."  
Kima aliwaelezea uzuri wa  Tirkol.  Akakubali kuwapeleka  huko.  
Kima wote walihamia  Tirkol.  Walikula matunda,  wakanywa maji,  wakapumzika na  wakanona.  Wakaapa kutorudi  milimani tena.  
Punde, kima wenyeji wa  Tirkol waligundua  kwamba kima wa milimani  walikuwa wamehamia  sehemu yao.  
Walihofia kuwa matunda  hayangewatosha.  Wakaamua kuwafukuza  kima waliotoka milimani.  
Siku moja kima wa  milimani walikuwa mtoni  wakinywa maji.  Kima wa Tirkol  waliwavamia kwa mijeledi.  Walitaka kuwachapa na  kuwafukuza.  
Kabla ya vita kuanza, kima  mmoja mzee aliwauliza,  "Mbona mnataka  kupigana? Mimi naona  kuna chakula cha  kututosha sote."  
Tangu siku hiyo, kima wa  kutoka milimani na wale  wa Tirkol wamekuwa  wakiishi pamoja kwa  amani.  

Source www.africanstorybook.org